เงินบาทอ่อนค่าดันASIANวิ่งต่อ!5วันพุ่ง61% โบรกฯออกโรงเตือนระวังลงทุน หลังราคาแรงทะลุเป้า
เงินบาทอ่อนค่าดัน ASIAN วิ่งต่อ! 5 วันพุ่ง 61% โบรกฯ ออกโรงเตือนระวังลงทุน หลังราคาแรงทะลุเป้า ล่าสุด ณ เวลา 10.12 น. อยู่ที่ 8.45 บาท บวก 1.15 บาท หรือ 15.75% สูงสุดที่ 8.80 บาท ต่ำสุดที่ 7.45 บาท ด้วยมูลค่าซื้อขาย 233 ล้านบาท
23 ก.ค. 2561

ผู้สื่อข่าวรายงานว่า ราคาหุ้น บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ล่าสุด ณ เวลา 10.12 น. อยู่ที่ 8.45 บาท บวก 1.15 บาท หรือ 15.75% สูงสุดที่ 8.80 บาท ต่ำสุดที่ 7.45 บาท ด้วยมูลค่าซื้อขาย 233 ล้านบาท

ทั้งนี้ ราคาหุ้น ASIAN ปรับตัวขึ้นต่อเนื่อง 5 วันติด นับตั้งแต่ราคาหุ้นอยู่ที่ระดับ 5.25 บาท เมื่อวันที่ 16 ก.ค.2561 โดยคิดเป็นการปรับตัวขึ้นถึง 3.2 บาท หรือ 60.95% รับอานิสงส์ค่าเงินบาทอ่อนตัว
โดย นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี ระบุในบทวิเคราะห์ ASIAN ที่ได้ประโยชน์จากเงินบาทอ่อนค่า เนื่องจากจัดเป็นหุ้นส่งออกตัวหนึ่ง โดยให้ราคาเป้าหมายที่ 5.70 บาท/หุ้น และขณะนี้ราคาได้ขึ้นมาสูงกว่าราคาเป้าหมายแล้วจึงควรระมัดระวังการลงทุนด้วย